Document ID: 32013D0784

IZVEDBENI SKLEP KOMISIJE
z dne 18. decembra 2013
o spremembi vzorcev veterinarskih zdravstvenih spričeval I, II in III za trgovino znotraj Unije z ovcami in kozami za zakol, pitanje in pleme iz Priloge E k Direktivi Sveta 91/68/EGS
(notificirano pod dokumentarno številko C(2013) 9208)
(Besedilo velja za EGP)
(2013/784/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 91/68/EGS z dne 28. januarja 1991 o pogojih v zvezi z zdravstvenim varstvom živali, ki urejajo trgovanje znotraj Skupnosti z ovcami in kozami (1), ter zlasti člena 14(2) Direktive,
ob upoštevanju naslednjega:
(1)
Direktiva Sveta 91/68/EGS določa pogoje v zvezi z zdravstvenim varstvom živali, ki urejajo trgovino znotraj Unije z ovcami in kozami. Med drugim določa, da mora ovce in koze med prevozom na cilj spremljati veterinarsko zdravstveno spričevalo, ki ustreza pripadajočemu vzorcu I, II ali III v Prilogi E k navedeni direktivi.
(2)
Uredba Evropskega parlamenta in Sveta (ES) št. 999/2001 (2) določa pravila za preprečevanje, nadzor in izkoreninjenje transmisivnih spongiformnih encefalopatij pri govedu, ovcah in kozah. Priloga VII k navedeni uredbi določa ukrepe za nadzor in izkoreninjenje transmisivnih spongiformnih encefalopatij. Poleg tega poglavje A Priloge VIII k navedeni uredbi določa pogoje za trgovino znotraj Unije z živimi živalmi, semenom in zarodki. Poglavje A v Prilogi VIII k Uredbi (ES) št. 999/2001 je bilo pred kratkim spremenjeno z Uredbo Komisije (EU) št. 630/2013 (3).
(3)
Zaradi zahtev v zvezi s trgovino znotraj Unije z ovcami in kozami za pitanje in pleme, določenih v Uredbi (ES) št. 999/2001, kakor je bila spremenjena z Uredbo (EU) št. 630/2013, sta bila vzorci veterinarskih zdravstvenih spričeval II in III iz Priloge E k Direktivi 91/68/EGS nedavno spremenjena z Izvedbenim sklepom Komisije 2013/445/EU (4).
(4)
V okviru navedene spremembe je bila možnost, da se pod nekaterimi pogoji ovce in koze za pleme premaknejo v države članice z odobrenim programom nadzora klasičnega praskavca, pomotoma izpuščena. Zato bi bilo treba točko II.9 dela II vzorca veterinarskega zdravstvenega spričevala III za trgovino znotraj Unije z ovcami in kozami za pleme iz Priloge E k Direktivi 91/68/EGS spremeniti.
(5)
Poleg tega je treba v vzorcu veterinarskega zdravstvenega spričevala II za trgovino znotraj Unije z ovcami in kozami za pitanje in v vzorcu veterinarskega zdravstvenega spričevala III za trgovino znotraj Unije z ovcami in kozami za pleme iz Priloge E k Direktivi 91/68/EGS pregledati nekatera sklicevanja na Uredbo (ES) št. 999/2001 in po potrebi odpraviti dvoumnosti.
(6)
Vzorca veterinarskih zdravstvenih spričeval II in III v Prilogi E k Direktivi 91/68/EGS bi bilo zato treba spremeniti, da bosta pravilno odražala zahteve v zvezi s trgovino znotraj Unije z ovcami in kozami za pitanje in pleme, določene v Uredbi (ES) št. 999/2001, kakor je bila spremenjena z Uredbo (EU) št. 630/2013.
(7)
Zaradi zagotovitve skladnosti terminologije v vseh vzorcih veterinarskih zdravstvenih spričeval za trgovino znotraj Unije z ovcami in kozami iz Priloge E k Direktivi 91/68/EGS bi bilo treba te vzorce veterinarskih zdravstvenih spričeval ustrezno spremeniti in jih nadomestiti z vzorci veterinarskih zdravstvenih spričeval I, II in III iz Priloge k temu sklepu.
(8)
Direktivo 91/68/EGS bi bilo zato treba ustrezno spremeniti.
(9)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Priloga E k Direktivi 91/68/EGS se nadomesti z besedilom iz Priloge k temu sklepu.
Člen 2
Ta sklep je naslovljen na države članice.
V Bruslju, 18. decembra 2013

Labels: 0
3
6